CELEX: 32019D1738
Language: hr
Date: 2019-10-16 00:00:00
Title: Provedbena odluka Komisije (EU) 2019/1738 оd 16. listopada 2019. o odobrenju Kraljevini Danskoj da sklopi sporazum s Grenlandom odnosno Farskim otocima za prijenose novčanih sredstava (priopćeno pod brojem dokumenta C(2019) 7302) (Vjerodostojan je samo tekst na danskom jeziku)

18.10.2019   
               
               
                  HR
               
               
                  Službeni list Europske unije
               
               
                  L 265/10
               
            
         PROVEDBENA ODLUKA KOMISIJE (EU) 2019/1738
         оd 16. listopada 2019.
         o odobrenju Kraljevini Danskoj da sklopi sporazum s Grenlandom odnosno Farskim otocima za prijenose novčanih sredstava
         (priopćeno pod brojem dokumenta C(2019) 7302)
         (Vjerodostojan je samo tekst na danskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/847 Europskog parlamenta i Vijeća od 20. svibnja 2015. o informacijama koje su priložene prijenosu novčanih sredstava i o stavljanju izvan snage Uredbe (EZ) br. 1781/2006 (1), a posebno njezin članak 24.,
         uzimajući u obzir zahtjev Kraljevine Danske na temelju članka 24. Uredbe (EU) 2015/847,
         budući da:
         
                     (1)
                  
                  
                     U skladu s Odlukom Komisije 2012/43/EU (2) Danskoj je odobreno odstupanje u pogledu prijenosa novčanih sredstava između Danske i Grenlanda odnosno Farskih otoka.
                  
               
                     (2)
                  
                  
                     Danska je 1. svibnja 2019. u skladu s člankom 24. Uredbe (EU) 2015/847 zatražila produljenje odstupanja za prijenose novčanih sredstava između Danske i Grenlanda odnosno Farskih otoka.
                  
               
                     (3)
                  
                  
                     Države članice obaviještene su pisanim postupkom Odbora za sprečavanje pranja novca i financiranja terorizma na dan 19. srpnja 2019. o tome da Komisija smatra da je primila informacije potrebne za procjenu zahtjeva Danske.
                  
               
                     (4)
                  
                  
                     Ni Grenland ni Farski otoci nisu dio područja Unije kako je utvrđeno u članku 52. Ugovora o Europskoj uniji i članku 355. Ugovora o funkcioniranju Europske unije. Ta područja dio su valutnog područja Danske. Grenland i Farski otoci stoga ispunjavaju kriterij iz članka 24. stavka 1. drugog podstavka točke (a) Uredbe (EU) 2015/847.
                  
               
                     (5)
                  
                  
                     Pružatelji platnih usluga na Grenlandu i Farskim otocima izravno sudjeluju u platnim sustavima i sustavima namire u Danskoj, posebice Kronosu i Sumclearingu. Oni stoga ispunjavaju kriterij iz članka 24. stavka 1. drugog podstavka točke (b) Uredbe (EU) 2015/847.
                  
               
                     (6)
                  
                  
                     Da bi se propisi Unije primjenjivali na Grenland i Farske otoke, Danska bi trebala donijeti posebno zakonodavstvo u tu svrhu. Danska je donijela Zakon br. 325 od 30.3.2019. za Farske otoke i Zakon br. 326 od 30.3.2019. za Grenland i time osigurala da su ta područja u svoj pravni poredak uključila odredbe koje odgovaraju odredbama iz Uredbe (EU) 2015/847.
                  
               
                     (7)
                  
                  
                     S obzirom na to da su Grenland i Farski otoci donijeli ista pravila kao ona utvrđena Uredbom (EU) 2015/847 i zahtijevaju od svojih pružatelja platnih usluga da ih primjenjuju, ispunjavaju kriterij iz članka 24. stavka 1. drugog podstavka točke (c) te uredbe.
                  
               
                     (8)
                  
                  
                     Stoga je primjereno Danskoj odobriti zatraženo odstupanje.
                  
               
                     (9)
                  
                  
                     Mjere predviđene ovom Odlukom u skladu su s mišljenjem Odbora za sprečavanje pranja novca i financiranja terorizma,
                  
               DONIJELA JE OVU ODLUKU:
         
            Članak 1.
            Kraljevini Danskoj odobrava se sklapanje sporazuma s Grenlandom odnosno Farskim otocima prema kojima se prijenosi novčanih sredstava između Danske i svakog od tih područja tretiraju kao prijenosi novčanih sredstava unutar Danske za potrebe Uredbe (EU) 2015/847.
         
         
            Članak 2.
            Odluka 2012/43/EU stavlja se izvan snage.
         
         
            Članak 3.
            Ova je Odluka upućena Kraljevini Danskoj.
         
         
            Sastavljeno u Bruxellesu 16. listopada 2019.
            
               
                  Za Komisiju
               
               Věra JOUROVÁ
               
                  Članica Komisije
               
            
         
         
            (1)  SL L 141, 5.6.2015., str. 1.
         
            (2)  Odluka Komisije 2012/43/EU od 25. siječnja 2012. kojom se odobrava Kraljevini Danskoj da sklopi sporazume s Grenlandom i Farskim otocima prema kojima se prijenosi novčanih sredstava između Danske i svakog od tih područja tretiraju kao prijenosi novčanih sredstava unutar Danske, na temelju Uredbe (EZ) br. 1781/2006 Europskog parlamenta i Vijeća (SL L 24, 27.1.2012., str. 12.).